《贺新郎 为李仲壶驾部题空谷自馨图》
清代·胡薇元

万汇争儇媚。自当时三闾去后，无人结佩。记取金闺滋九畹，曾与素心相对。

和露种馨香未坠。一卷离骚才注罢，纵当门也要勤浇溉。

羞丛伍，閒萧艾。那知天意容憔悴。任几番摧烧拉杂，许多颠沛。

唯有孤芳难采撷，脉脉自开石背。看摇落霜天冷晦。

品量群芳谁弟一，有灵芬超出群芳外。思空谷，寄深慨。

作者简介：胡薇元，字孝博，大兴籍浙江山阴人。举人，四川知县。有《天云楼诗》。